Rohde weer agter traliesArgieffoto van Jason Rohde. (Foto: Armand Hough/ANA) Die veroordeelde moordenaar Jason Rohde is weer agter tralies nadat hy hom Saterdag by die polisiestasie in Stellenbosch oorgegee het. Dit volg nadat die Wes-Kaapse hooggeregshof Donderdag sy aansoek om ’n verlenging van sy borgtog handende sy appèlaansoek in die Konstitusionele Hof van die hand gewys het. Singabakho Nxumalo, woordvoerder van die departement van korrektiewe dienste (DKD), het Sondag aan Maroela Media gesê Rohde is tans by die Drakenstein- korrektiewe sentrum in aanhouding. Rohde sal hiér in aanhouding bly totdat sy appèlaansoek aangehoor word. Rohde moet tans 15 jaar tronkstraf uitdien vir die moord op sy vrou, Susan, nadat sy appèl teen sy vonnis van 20 jaar tronkstraf verlede maand geslaag het. Rohde is in 2018 skuldig bevind aan die moord op Susan asook regsverydeling nadat hy destyds die moordtoneel soos dié van ŉ selfmoord opgestel het. Susan se liggaam is aangetref in ŉ toegesluite badkamer van die kamer wat sy in Julie 2016 met haar man by die luukse Spier-wynlandgoed in Stellenbosch gedeel het. ŉ Elektriese koord was om haar nek gedraai en aan ŉ haak agter die badkamerdeur vasgemaak.